
	Παρουσίαση του βιβλίου 
του Γιαννάκη Μάτση

ΜΕΤΑ ΠΑΡΡΗΣΙΑΣ

Για την Ιστορία και την Αλήθεια
στο Σπίτι της Κύπρου

Την Πέμπτη 21 Ιουνίου 2018, το Σπίτι της Κύπρου, η Ομοσπονδία Κυπριακών Οργανώσεων Ελλάδας (Ο.Κ.Ο.Ε.), η Ένωσις Κυπρίων Ελλάδος (Ε.Κ.Ε.) και οι Εκδόσεις Καστανιώτη παρουσίασαν τα απομνημονεύματα του Γιαννάκη Μάτση ΜΕΤΑ ΠΑΡΡΗΣΙΑΣ, Για την Ιστορία και την Αλήθεια, στο Σπίτι της Κύπρου. 
Τον κ. Γιαννάκη Μάτση, τους ομιλητές και τους παρευρισκόμενους καλωσόρισε στο Σπίτι της Κύπρου, η Μορφωτικός Σύμβουλος κ. Μαρία Παναγίδου.

Στον χαιρετισμό του ο Πρέσβης της Κυπριακής Δημοκρατίας κ. Κυριάκος Κενεβέζος υπογράμμισε ότι «ο Γιαννάκης Μάτσης προσέφερε ανιδιοτελώς τις υπηρεσίες του έχοντας πάντα γνώμονα το καλό της Κύπρου, ενώ θέτει πάντοτε τις θέσεις του με ηπιότητα και νηφαλιότητα διατυπώνοντας τον δημόσιο λόγο του με πολιτικό πολιτισμό και υψηλό πολιτικό ήθος».
Στη συνέχεια χαιρετισμό απηύθυνε ο Πρέσβης ε.τ., τέως Γενικός Διευθυντής Υπουργείου Εξωτερικών της Κυπριακής Δημοκρατίας κ. Αλέξανδρος Ν. Ζήνων επισημαίνοντας ότι το βιβλίο είναι «μια κατάθεση βιωμάτων και εμπειριών η οποία χαρακτηρίζεται από εντιμότητα και αντικειμενικότητα».
Ο Πρόεδρος της Ομοσπονδίας Κυπριακών Οργανώσεων Ελλάδας κ. Γιώργος Συλλούρης στον χαιρετισμό του έκανε ιδιαίτερη μνεία στον αγωνιστή του Απελευθερωτικού Αγώνα της ΕΟΚΑ, Κυριάκο Μάτση και αδελφό του Γιαννάκη Μάτση τονίζοντας ότι «αναπόδραστα είναι διαποτισμένος με τις ιδέες, την ποιότητα την εντιμότητα, το θάρρος και το σθένος του αδελφού του».
Οι χαιρετισμοί ολοκληρώθηκαν με τον Πρόεδρο της Ενώσεως Κυπρίων Ελλάδος κ. Λεωνίδα Μασσοστασή ο οποίος εξήρε την προσφορά του Γιαννάκη Μάτση στο πολιτικό γίγνεσθαι της Κύπρου.  

 Για το βιβλίο μίλησε κ. Γιώργος Γεωργής, Καθηγητής Νεότερης Ιστορίας του Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας. «Για πρώτη φορά είχα την ευκαιρία να ζήσω από κοντά έναν από τους αγωνιστές του αγώνα της ΕΟΚΑ και να εκτιμήσω το ήθος, τη φιλοπατρία και τη γενικότερη στάση του στα κοινά» είπε ο κ. Γεωργής αναφερόμενος στη συνεργασία του με τον Γιαννάκη Μάτση για τη συγγραφή του βιβλίου. Παρουσίασε με αναλυτικό και εύληπτο τρόπο και τα δεκατέσσερα κεφάλαια του βιβλίου επισημαίνοντας ότι «η έκδοση είναι μια επιτομή της δράσης και της αφήγησης του Γιαννάκη Μάτση». Καταλήγοντας ο ομιλητής υπογράμμισε ότι «τα Απομνημονεύματα του Γιαννάκη Μάτση πρέπει να διαβαστούν χωρίς υστεροβουλίες και προκαταλήψεις, πρέπει να προβληματίσουν και αυτούς που διαφωνούν. Δεν υπάρχει στις σελίδες του κανένας ρεβανσισμός, ή προσπάθεια αμαύρωσης οποιουδήποτε προσώπου. Λέει ενίοτε κάποιες πικρές αλήθειες. Όμως καθαρά γνώμονάς του είναι η ιστορική αλήθεια. Μια κατάθεση που συχνά γίνεται με πόνο ψυχής. Μια κατάθεση για την ιστορία και το άδικο».
Η εκδήλωση ολοκληρώθηκε με την ομιλία του κ. Γιαννάκη Μάτση ο οποίος ευχαρίστησε θερμά το Σπίτι της Κύπρου και όλους όσοι συνέβαλαν στη πραγματοποίηση της παρουσίασης του βιβλίου. «Τα όσα έζησα και τα όσα έπραξα με οδήγησαν να πιστέψω ακράδαντα ότι με αποφασιστικότητα και σκληρή δουλειά το ανέφικτο γίνεται εφικτό και αυτή πρέπει να είναι η τέχνη της πολιτικής και όχι το αντίθετο, δηλαδή το εφικτό να γίνεται ανέφικτο» υπογράμμισε ο ομιλητής. Αναφέρθηκε στη δράση του στο Συμβούλιο της Ευρώπης και στις σημαντικές αποφάσεις που πάρθηκαν επί θητείας του στο Συμβούλιο, στα θέματα κυρίως του παράνομου εποικισμού, της διάσωσης της πολιτιστικής κληρονομιάς στα κατεχόμενα και της διερεύνησης της τύχης των αγνοουμένων, ενώ παράλληλα ανέπτυξε τις απόψεις του που αφορούν στην αντιμετώπιση και εξέλιξη του Κυπριακού προβλήματος.  

